b'\n_START_ARTICLE_\nLa pesta blava\n_START_SECTION_\nEl llibre\n_START_PARAGRAPH_\nTot i no guanyar el premi d\'assaig Joan Fuster, el jurat va recomanar que, tant La Pesta Blava com Document 88 foren publicats com a material de reflexi\xc3\xb3. L\'obra suposava la m\xc3\xa9s completa aproximaci\xc3\xb3 al blaverisme que fins aleshores s\'havia realitzat des del fusteranisme, fent especial \xc3\xa8mfasi en la relaci\xc3\xb3 entre el regionalisme anticatalanista i l\'extrema dreta. Aix\xc3\xad, l\'autor considerar\xc3\xa0 que el blaverisme \xc3\xa9s un moviment de car\xc3\xa0cter feixista,  quan no la versi\xc3\xb3 local del feixisme._NEWLINE_Es dedica un cap\xc3\xadtol sencer a analitzar la tercera via valenciana. Per a Bello, les tesis revisionistes del fusteranisme de llibres com De Impura Natione suposaran un blaverisme o anticatalanisme de baixa intensitat, que no seria una revisi\xc3\xb3 del fusteranisme sin\xc3\xb3 una proposta anticatalanista que agafa les robes del fusteranisme per a connectar amb bases socials nacionalistes. L\'aparici\xc3\xb3 del discurs de la tercera via estaria explicat per la necessitat de les classes dominants d\'una cara m\xc3\xa9s amable, comparant el paper de Moll\xc3\xa0 i Mira amb el de Manuel Broseta en la transici\xc3\xb3. Per aix\xc3\xb2, l\'autor del llibre qualificar\xc3\xa0 el valencianisme de conciliaci\xc3\xb3 com a neoblaverisme.\n_START_SECTION_\nLegat i criticisme\n_START_PARAGRAPH_\nLa Pesta Blava va ser un dels pocs treballs publicats on s\'analitzava el blaverisme, moviment social poc estudiat tot i la influ\xc3\xa8ncia que ha tingut en la societat valenciana. Des de finals del Segle XX, diferents soci\xc3\xb2legs han criticat el treball de Bello. L\'any 2000, Anselm Bodoque  ja va criticar la caracteritzaci\xc3\xb3 del blaverisme com a moviment feixista. Tot i els episodis violents, Bodoque considera que el blaverisme no \xc3\xa9s m\xc3\xa9s que un moviment populista mobilitzador d\'elements marginats en el proc\xc3\xa9s de modernitzaci\xc3\xb3 socials dels anys 70. Per la seua banda, Miquel Nicol\xc3\xa0s i Amor\xc3\xb3s considera que La Pesta Blava combina les interpretacions ben documentades amb  un aparell metodol\xc3\xb2gic feble on es substitueix l\xe2\x80\x99an\xc3\xa0lisi per "un c\xc3\xb2ctel d\xe2\x80\x99apriorisme, reduccionisme sociol\xc3\xb2gic i estereotips de la psicologia social". Tamb\xc3\xa9 Vicent Flor ha criticat l\'obra de Bello. Considerant les descripcions majorit\xc3\xa0ries, tant acad\xc3\xa8miques com pol\xc3\xadtiques com a simplistes, i fruit d\'un moment social on el blaverisme actuava intensament, per a aquest autor la radiografia del blaverisme com una anomalia social producte de l\'exist\xc3\xa8ncia d\'un nombre elevat de desequilibrats o feixistes explica poc i malament la societat valenciana.'